Alkuperänimityksen ja maantieteellisten merkintöjen suojasta annetun asetuksen (ETY) N:o 2081/92 6 artiklan 2 kohdassa tarkoitettu rekisteröintihakemuksen julkaiseminen

(2002/C 262/04)

Tämä julkaiseminen sisältää oikeuden vastustaa rekisteröintiä mainitun asetuksen 7 artiklassa tarkoitetulla tavalla. Väitteet hakemusta vastaan on tehtävä jäsenvaltion toimivaltaisen viranomaisen välityksellä kuuden kuukauden kuluessa julkaisemisesta. Julkaiseminen perustellaan seuraavilla tekijöillä ja erityisesti 4.6 kohdalla, jonka mukaan hakemus katsotaan perustelluksi asetuksessa (ETY) N:o 2081/92 tarkoitetulla tavalla.

NEUVOSTON ASETUS (ETY) N:o 2081/92

REKISTERÖINTIHAKEMUS: 5 ARTIKLA

SAN (x) SMM ( )

Asiakirjan kansallinen numero 7/2001

1. Jäsenvaltion toimivaltainen viranomainen: Nimi: Ministero delle Politiche agricole e forestali

Osoite: Via XX Settembre, 20, I-00187 Roma

Puhelin: (39-06) 481 99 68

Faksi: (39-06) 42 01 31 26

Sähköposti: qualita@politicheagricole.it

2. Hakijaryhmittymä 2.1 Nimi: Consorzio di tutela olio extravergine di oliva "Alto Crotonese"

2.2 Osoite: Piazza Campo, I-88819 Verzino (KR)

2.3 Kokoonpano: tuottaja/jalostaja (x) muu ( )

3. Tuotelaji: Luokka 1.5 - Rasvat - Ekstra-neitsytoliiviöljy

4. Tavaraerittely (yhteenveto 4 artiklan toisen kohdan mukaisista vaatimuksista)

4.1 Nimi: "Alto Crotonese"

4.2 Kuvaus: ekstra-neitsytoliiviöljy, jolla on seuraavat ominaisuudet:

- väri: oljenvärinen - vaaleanvihreä,

- tuoksu: kevyen oliivimainen,

- maku: kevyen hedelmäinen,

- paneelitestin arvosana: >= 6,5,

- kokonaishappopitoisuus ilmaistuna oleiinihapon paino-osuutena, joka ei ylitä 0,7:ää grammaa 100 grammaa öljyä,

- peroksidimäärä: korkeintaan 14 Meq O2/kg,

- oleiinihappoprosentti >= 70 %,

- K 232 <= 2,

- K 270 <= 0,2,

- polyfenolien kokonaismäärä >= 100 ppm.

4.3 Maantieteellinen alue: "Alto Crotonese" -ekstra-neitsytoliiviöljyn valmistukseen tarkoitettujen oliivien valmistus- ja jalostusalueeseen kuuluvat seuraavat kunnat Crotonen maakunnassa (joka sijaitsee Calabrian alueella): Castelsilano (osittain), Cerenzia, Pallagorio, San Nicola dell'Alto Savelli (osittain), Verzino. Tuotantoalueen tarkat rajat on esitetty tuotantoeritelmässä.

4.4 Alkuperätodisteet: Oliivinviljelyä on harjoitettu Crotonen maakunnassa jo noin 2000 eKr. lähtien. Nykyisen Crotonen maakunnassa sisämaahan asumaan asettautuneet kansat ("Enotrian" kansa ja "Pelasgit"), jotka olivat levittäytyneet pieninä ryhminä alueelle, olivat omistautuneet maanviljelylle ja paimentamiselle.

Ensimmäiset selkeät merkit oliivinviljelystä ovat peräisin Bysantin aikakaudelta, mikä on Basilianon veljeskunnan munkkien työn ansiota, kun he joskus 500-luvun lopussa tulivat Antiikin Kreikasta, etsivät turvaa Calabriasta ja alkoivat kehittää oliivinviljelytekniikoita. Heidän työstään saatiin todisteita, kun löydettiin vanhoja 500-900 -luvulta jKr. peräisin olevia rypälemurskaimia, ja vielä nykyäänkin heidän asuinsijoillaan kasvaa vuosisatoja vanhoja oliivipuulajikkeita, joista mainittakoon "Macchia di Alessio" ja "Ratto" Savellin kuntaa ympäröivällä maaseudulla (muinaisen "Acherentian" alueella) ja "Mennola" Pallagorion kunnassa.

1800-luvun alussa muuan Cerentiasta kotoisin oleva aatelinen nimeltä Francesco Benincasa kirjoitti Cosenzan intendentille ja Molempain Sisiliain kuningaskunnan maatalousyhdistykselle ympäröivän alueen kasvistosta, ja hän esitti, että oliivipuuhun kannattaisi panostaa perin pohjin, koska se kasvaa helposti ja siitä saadaan erinomaisia tuotteita.

Oliivinviljely on 50 viime vuoden aikana lisääntynyt huomattavasti niin, että sen merkitys alueen elinkeinoelämälle on hyvin suuri, ja sen ansiosta on voitu hyödyntää sellaisia alueita, jotka soveltuvat huonosti muiden kasvien viljelyyn.

Öljyn tuotanto, jalostus ja pullottaminen suoritetaan rajoitetulla alueella. Se, miksi myös pullottaminen suoritetaan rajoitetulla alueella, johtuu siitä, että "Alto Crotonese" -öljyn ominaispiirteitä ja öljyn laatua halutaan suojata, koska näin halutaan varmistaa, että kolmannen valvontaelimen suorittamat tarkistukset tapahtuvat kyseisten valmistajien valvonnassa. Suojatulla alkuperänimityksellä on viimeksi mainittujen kannalta huomattava merkitys, ja tämän asetuksen tavoitteiden ja suuntaviivojen mukaisesti se tarjoaa mahdollisuuden tulojen täydentämiseen. Lisäksi tämä toimi suoritetaan perinteisesti rajoitetulla maantieteellisellä alueella.

Sellaisten viljelijöiden, puristajien ja pullottajien, jotka aikovat pitää oliiviöljyä kaupan "ekstra-neitsytoliiviöljy" -nimityksellä varustettuna, pitää merkitä viljelmänsä jalostus- ja pullotuslaitteensa luetteloihin, joita valvontaelin varta vasten ylläpitää ja ajantasaistaa tuotteen jäljitettävyyden varmistamiseksi.

4.5 Valmistusmenetelmä: "Alto Crotonese" -ekstra-neitsytoliiviöljyä valmistetaan "Carolea" -oliivilajikkeesta, jonka osuuden tarhoilla pitää olla vähintään 70 prosenttia. Muut viljelmällä kasvatettavat lajit, joista voidaan käyttää joko yksin tai yhdessä muiden lajikkeiden kanssa enintään 30 prosenttia "Alto Crotonese"-öljyn tuotantoon, ovat seuraavat lajikkeet: Pennulara, Borgese, Leccino, Tonda di Strongoli ja Rossanese.

Perinteisten viljelymuotojen ohella uusilla viljelmillä sallitaan muidenkin tuotteiden viljeleminen niin, että oliivipuiden tiheys viljelmillä voi olla korkeintaan 400 puuta hehtaaria kohden.

Oliivit kerätään suoraan puusta käsin tai mekaanisin menetelmin, ja keruu on suoritettava joka vuosi joulukuun 31. päivään mennessä. On pidettävä huoli, etteivät tuholaiset ole aiheuttaneet oliiveille vahinkoa.

Alueen maaperään ja korkeuteen liittyvien ominaisuuksien ansiosta oliiviviljelmät eivät kärsi tuholaisten aiheuttamista vahingoista. Tämän lisäksi maaperän jyrsintä poistaa rikkaruohojen aiheuttamat ongelmat.

Ekstra-neitsytoliiviöljyn valmistamiseen tarkoitettujen oliivien tuotanto ei saa ylittää 100000 kiloa hehtaarilta tuotantoon suuntautuneilla viljelmillä, kun taas tiloilla, joilla viljellään erilaisia tuotteita, oliivien keskimääräinen tuotanto puuta kohden ei saa ylittää 65:tä kiloa.

Oliiveista ei saa valmistaa yli 20:tä prosenttia öljyksi.

Oliivien kuljetuksen on tapahduttava niin, että oliivit ovat mahdollisimman hyvin suojattuja kuljetuksen aikana. Kerätyt oliivit pitää niiden puristamiseen asti säilyttää ja kuljettaa kestävissä ja ilmastoiduissa astioissa.

Oliivit on pestävä huoneenlämmössä jatkuvatoimisissa laitteissa, eikä öljytahnan lämpötila saa ylittää 25:tä astetta sekoittamisen aikana. Kaikenlainen muu käsittely on kielletty. Oliivit on puristettava kahden päivän sisällä niiden korjaamisesta.

4.6 Yhteys maantieteelliseen alkuperään: Rajoitettu alue on luontoon, maaperään ja lajikkeisiin liittyviltä ominaisuuksiltaan yhtenäinen, ja se ulottuu Sila Granden vuoriston juurelle.

Koko alueelle ovat tyypillisiä lukuisat vuoret, joiden jyrkkyys vaihtelee voimakkaasti niin, että jyrkimmät vuoret sijaitsevat alueen pohjoispuolella.

Kyseisestä maantieteellisestä alueesta 80 prosenttia on yli 400 metrin korkeudessa merenpinnasta.

Ilmasto on tyypillinen Välimeren alueen ilmasto, ja sateet keskittyvät syksyyn ja talveen.

Tällaiset maaperä- ja ilmasto-olot yhdessä lajikeominaisuuksien kanssa antavat "Alto Crotonese" -neitsytoliiviöljylle sen edellä kuvatut laadulliset erityisominaisuudet.

Kyseisen alueen paikannimistä ovat tehneet kielitutkimuksia G. Alessio, N. Misiti, E. Straface ja J. Trumper, jotka ovat tutkimuksissaan korostaneet, että monista paikannimistä käy ilmi, että tällä maantieteellisellä alueella on kasvanut alkukantaisia lajikkeita, joista mainittakoon "Serra Dera", joka tarkoittaa villiä oliivia.

Alue, jonne muinaiset Cerenzian ja Verzinon kylät rakennettiin, oli omiaan erilaisten kasvien, kuten oliivin, viljelyyn. Tällainen rikkaus sai Barzion kirjoittamaan 1500-luvulla seuraavaa: "kooltaan manteleiden kokoiset suuret oliivit, joissa on runsas sisus, ovat erittäin maukasta syötävää, kun niihin lisää höysteitä kulhossa".

Vähemmän viljeltävät lajikkeet (Pennulara, Tonda di Strongoli ja Rossanese), joita käytetään alkuperänimitykseltään suojatun oliiviöljyn valmistukseen, ovat tälle tuotantoalueelle tyypillisiä ja niitä viljellään yksinomaan siellä. Nimensä lajikkeet saavat alueen maantieteellisten paikkojen mukaan, kun taas päälajike "Carolea" on Calabrian alueelle tyypillinen lajike, jota viljellään yksinomaan siellä.

Osoituksena siitä, että ihmisillä on side alueen menneisyyteen, siellä on jo ikimuistoisista ajoista lähtien vietetty juhlia "Cullurellon" kunniaksi, josta 1800-luvun puolivälissä elänyt kirjanoppinut P. Maone, esittää tarkan kuvauksen: "Hämärän tullen lämmitetään oliiviöljyä valtavissa pannuissa, joissa sitten kypsennetään 'cullurelloja', harvinaisia herkkupaloja". "Cullurello"on erikoinen tuoreesta taikinasta valmistettava rinkilän muotoinen leivonnainen, joka paistetaan kullanruskeaksi tuoreessa öljyssä ja syödään lämpimänä maustettujen oliivien kera. "Cullurellon" ilmestyminen ruokapöytään on edelleen merkki oliivien korjuuajan alkamisesta.

Oliivinviljely on alueen pääasiallinen tuotannonala, jonka merkitys alueen elinkeinoelämälle on niin suuri, että sen osuus kyseisen alueen markkinoille tulevasta bruttotuotannosta on 30 prosenttia.

4.7 Valvontaelin: Nimi: 3 A - Parco tecnologico agroalimentare dell'Umbria - Soc. Cons. arl

Osoite: Fraz. Pantella, I-06050 Todi (PG).

4.8 Merkintä: Ekstra-neitsytoliiviöljy on toimitettava markkinoille astioissa tai pulloissa, joiden tilavuus ei saa ylittää 5:tä litraa. Etiketteihin on kirjoitettava selkein ja pysyvin kirjaimin etiketin merkintävaatimusten mukaisten tietojen lisäksi suojattu alkuperänimitys "Alto Crotonese".

Merkinnässä on lisäksi oltava erityistä ja yksiselitteistä logoa kuvaava graafinen symboli, jota käytetään kiinteästi yhdessä suojatun alkuperänimityksen kanssa.

Graafisessa symbolissa on soikio, jonka sisällä on etualalla muinaisen "Acherentian" piispantalo mäen päällä, ja taustalla näkyy taivas. Käytetyt värit ovat piispantalossa ruskea 464 C, mäen vihreässä on käytetty vihreää Pantonea 340 C ja sinisessä taivaassa on käytetty sinistä Pantonea 2985 C oheisen liitteen mukaisesti.

4.9 Kansalliset vaatimukset: -

EY-asiakirjanumero: G/IT/00200/2001.06.14.

Täydellisen asiakirjan vastaanottopäivä: 8. heinäkuuta 2002.